
Sabotaj împotriva statului. Contractele cu operatorii străini din 
Portul Constanţa, în defavoarea ţării 


Modul catastrofal în care au fost încheiate contractele de închiriere cu operatorii 
străini din Portul Constanţa a făcut ca investițiile obligatorii ale acestora să fie 
opţionale și ușor de fentat. Având în vedere că sunt principalii beneficiari ai 
infrastructurii și că taxele percepute de statul român sunt, ca în orice domeniu, 
aproape simbolice, greul investiţional ar fi trebuit dus de acești operatori. În 
plus, nici statul român nu s-a înghesuit să aloce bani pentru investiţii, astfel că 
Portul Constanţa a ajuns într-o stare deplorabilă. 


Clauzele privind obligativitatea efectuării de investiții pentru operatorii portuari, marea 
majoritate străini, au fost în așa fel concepute încât statul să fie unicul pierzător, 
conturându-se, astfel, un act de sabotaj inacceptabil. Contractele stipulau un volum de 
investiții, și alea probabil la mica înţelegere cu operatorii, însă, la capitolul sancțiuni, totul 
se scurtcircuita în stil românesc. 


Un raport al Curţii de Conturi a relevat că gradul de realizare a investiţiilor nu a atins un 
nivel care să conducă la modernizarea și dezvoltarea infrastructurii învechite a Portului 
Constanţa și, implicit, la creșterea atractivității și competitivităţii portului. În perioada 
2016-2022, proiectele de investiţii ale Companiei Naţionale Administrația Porturilor 
Maritime S.A. Constanţa (CNAPM CT) au fost realizate în proporție de 10,53%. 


Totodată, programele de investiții ale operatorilor portuari nu au fost analizate și integrate 
într-un plan de dezvoltare a Portului Constanţa, în vederea adaptării la cerinţele pieţei. 
Din cele 100 de obiective de investiții asumate de către operatorii economici, care au avut 
contracte de închiriere în derulare în perioada auditată și în continuare, numai 59 de 
obiective au fost finalizate. Nerealizarea programelor anuale de investiții planificate 
pentru modernizarea și dezvoltarea infrastructurii portuare au redus atractivitatea 
portului, cu impact negativ asupra gradului de utilizare a capacităţii portuare existente, 
susține Curtea de Conturi. 


Fără sancţiuni 


În cadrul contractelor de închiriere teren portuar, obligaţia realizării de investiţii a fost 
asumată de către operatorii economici, conform anexei Program investiţional, parte 
componentă a contractului de închiriere, precum și a prevederilor contractuale. Din 
analiza unui eșantion din contractele de închiriere teren portuar, echipa de audit a Curţii 
de Conturi a identificat situaţii în care nu au fost stabilite clauze clare privind execuţia 
investițiilor asumate de operatorii portuari, cu consecinţa întârzierii sau nerealizării 
programelor investiționale. 


În Programele investiţionale ale operatorilor portuari, nu au fost definite, în mod clar, 
toate elementele prevăzute în contractul-cadru de închiriere aprobat la nivelul CNAPM CT, 
respectiv: obiectul programului investiţional, termene de realizare (în cazul investițiilor 
mari, un grafic de execuţie) și valoarea investiţiei. În unele cazuri, chiar dacă aceste 
elemente au fost definite, nu au fost respectate termenele de realizare a investițiilor, cele 
mai multe întârzieri fiind motivate de procesul greoi de obținere a autorizaţiilor de 
construire. În plus, clauzele privind nerealizarea investițiilor, prevăzute în contractele de 
închiriere analizate, nu definesc în mod clar în ce constau daunele sau despăgubirile pe 
care trebuie să le achite operatorii economici. 


Mână în mână cu autorităţile 


Rezilierea de plin drept a contractului de închiriere pentru nerealizarea programului 
investiţional rezidă doar din obligația operatorului economic de a constitui, în favoarea și 
la dispoziția CNAPM CT, în termen de câteva zile lucrătoare de la obținerea autorizaţiei de 
construire, o garanţie de bună execuţie a investiţiei pentru o sumă reprezentând 5% din 
valoarea declarată în autorizația emisă. În contractele încheiate cu operatorii portuari nu 
a fost stabilit însă un termen limită pentru obținerea autorizaţiilor de construire, fapt care 
a condus la prelungirea prin acte adiţionale succesive a termenelor de realizare a 
investiţiilor, acestea fiind realizate cu întârzieri foarte mari față de termenul stabilit inițial 
în contract. 


În unele cazuri, investiţiile nu au fost demarate, iar în alte cazuri, investițiile nu au fost 
realizate/finalizate și contractele au încetat, prin ajungere la termen, sau au fost reziliate. 
"Constituirea garanţiei de execuţie a investiţiei la dispoziția CNAPM CT este condiționată 
de obţinerea autorizaţiei de construire de către operatorul portuar. În cazul în care 
operatorul portuar nu obţine autorizaţia, acesta nu este obligat să constituie garanția de 
bună execuție la dispoziția CNAPM CT și, în consecinţă, clauza de reținere a garanţiei 
pentru daune sau despăgubiri nu se poate aplica”, arată Curtea de Conturi. 


Fiecare cu interesul lui 


Cele mai multe investiții au constat în reabilitarea, amenajarea sau dezvoltarea 
platformelor și terminalelor închiriate și în achiziția de echipamente și utilaje cu specific 
portuar, necesare în activitatea specifică desfășurată. Programele investiționale ale 
operatorilor portuari nu au fost analizate și integrate în programul de dezvoltare a Portului 
Constanţa, în vederea acoperirii nevoii de dezvoltare și modernizare a portului, iar la 
momentul încheierii contractului de închiriere și asumare a programului investiţional, nu a 
existat o analiză și o planificare a investiţiilor de realizat de către operatorul portuar, 
precum și o coroborare cu programul de dezvoltare a Portului Constanţa. În urma 
auditului, Curtea de Conturi a cerut administrației Portului Constanţa analiza clauzelor 
contractuale din contractele de închiriere teren portuar referitoare la realizarea 
programului investiţional de către operatorii economici și stabilirea unor condiţii clare 
privind investiția de realizat, termenul de realizare, graficul de execuție, valoarea 
investiţiei, precum și cuantumul daunelor sau despăgubirilor pentru nerealizarea 
investițiilor în termenul contractual. 


